หุ้นกลุ่มผลิตรถยนต์พุ่งนำ ตลาดหุ้นยุโรปปิดบวก
ตลาดหุ้นยุโรปปิดบวกเมื่อคืนนี้ (12 ม.ค.) โดยได้รับปัจจัยบวกจากการพุ่งขึ้นของหุ้นกลุ่มผลิตรถยนต์ และจากการที่นักลงทุนคลายความวิตกกังวลเกี่ยวกับสถานการณ์ทางเศรษฐกิจในประเทศจีน หลังจากมีรายงานว่าธนาคารกลางจีนได้เข้าแทรกแซงตลาดออฟชอร์เพื่อรักษาเสถียรภาพสกุลเงินหยวน 
13 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 0.9% ปิด (12 ม.ค.) ที่ 343.22 จุด, ดัชนี CAC-40 ตลาดหุ้นฝรั่งเศสปิดที่ 4,378.75 จุด เพิ่มขึ้น 66.01 จุด หรือ +1.53%, ดัชนี DAX ตลาดหุ้นเยอรมันปิดที่ 9,985.43 จุด พุ่งขึ้น 160.36 จุด หรือ +1.63% และดัชนี FTSE 100 ตลาดหุ้นลอนดอนปิดที่ 5,929.24 จุด เพิ่มขึ้น 57.41 จุด หรือ +0.98%
ตลาดหุ้นยุโรปได้รับแรงหนุนจากการพุ่งขึ้นของหุ้นกลุ่มผลิตรถยนต์ หลังจากสมาคมอุตสาหกรรมรถยนต์ยุโรปคาดการณ์ว่า ยอดขายในตลาดจีนจะฟื้นตัวขึ้นในปีนี้ โดยหุ้นเปอร์โยต์ พุ่งขึ้น 4.8% ขณะที่หุ้นโฟล์คสวาเกนดีดตัวขึ้นกว่า 2%
นอกจากนี้ ตลาดหุ้นยุโรปยังได้รับปัจจัยบวกจากข่าวที่ว่า ธนาคารกลางจีนได้เข้าแทรกแซงตลาดออฟชอร์เพื่อรักษาเสถียรภาพสกุลเงินหยวน โดยเมื่อวานนี้ธนาคารกลางจีนได้เข้าแทรกแซงตลาดออฟชอร์ ด้วยการเข้าซื้อสกุลเงินหยวนในตลาดฮ่องกงในวันนี้ ซึ่งการดำเนินการดังกล่าวมีเป้าหมายที่จะสกัดการเก็งกำไรจากเงินหยวนที่อ่อนค่าลงอย่างรวดเร็ว และลดความเหลื่อมล้ำระหว่างอัตราแลกเปลี่ยนออนชอร์และออฟชอร์ ซึ่งถือเป็นหนึ่งในเงื่อนไขที่จะทำให้สกุลเงินหยวนสามารถรวมเข้าในตะกร้าสกุลเงิน SDR ของกองทุนการเงินระหว่างประเทศ